ଭୁବନେଶ୍ୱର, ଅଗଷ୍ଟ ୨୮ (ଲୋକାଲ ୱାୟାର) : ଭୁବନେଶ୍ୱରସ୍ଥିତ କାନନ ବିହାର ଫେଜ୍ ୨ରେ ରହୁଥିବା ଡାକ୍ତର ଆର୍ଯ୍ୟକାନ୍ତ ମାଝିଙ୍କ ଦୁଇଟି କୁକୁର ସାପ ସହିତ ଲଢେଇ କରି ଶେଷରେ ଜୀବନ ହାରିଥିବା ନେଇ ସିସିଟିଭିରୁ ଜଣାପଡ଼ିଛି ବୋଲି ସ୍ନେକ ହେଲ୍ପ ଲାଇନ୍ ସମ୍ପାଦକ ଶୁଭେନ୍ଦୁ ମଲ୍ଲିକ ଶୁକ୍ରବାର କହିଛନ୍ତି ।
ଆର୍ଯ୍ୟକାନ୍ତଙ୍କ ବାପା ଡାକ୍ତର ପଦ୍ମନାଭ ମାଝୀଙ୍କର ଦେହାନ୍ତ ପରେ ସେ ପାଳିଥିବା ୨ଟି କୁକୁର ତାଙ୍କରି ସ୍ମୃତିରେ ରଖାଯାଇଥିଲା ।
କୁକୁର ମାନେ ରହୁଥିବା ଘରର କବାଟ ଖୋଲାଥିଲା ଏବଂ ଲୁହା ଶିକୁଳି ଛିଣ୍ଡି ତଳେ ପଡିଥିଲା। ଏହା କେଉଁ ଦୁର୍ବୃତ୍ତ ଙ୍କ କାମ ସନ୍ଦେହ କରି ମାଝି ପରିବାର ଇନ୍ଫୋସିଟି ଥାନାରେ ଅଭିଯୋଗ କରିଥିଲେ ।
୨୭ ଅଗଷ୍ଟରେ ବଗିଚାରେ ଥିବା ସିସିଟିଭି ଫୁଟେଜ ଯାଞ୍ଚ କରିବା ପରେ ଜଣାପଡ଼ିଥିଲା ଯେ, ବଡ଼ ନାଗ ସାପ ବଗିଚାକୁ ପଶିଆସିଥିଲା । ବ୍ଳାକି ଏବଂ ସୁଇଟି ଦିହେଁ ମିଶି ଘରର ଲୁହା ଜାଲି ଲଗା କବାଟକୁ ପିଟି ଭାଙ୍ଗି ଦେଇଥିଲେ । ଏହାପରେ ସାପ ସହ ଲଢେ଼ଇରେ ଦୁହିଁଙ୍କ ମୃତ୍ୟୁ ହୋଇଥିଲା ।
ଗତକାଲି ସ୍ନେକ ହେଲ୍ପ ଲାଇନ ସମ୍ପାଦକ ଶୁଭେନ୍ଦୁ ମଲ୍ଲିକ ଏବଂ ସାପ ଉଦ୍ଧାରକାରୀ ପୂର୍ଣଚନ୍ଦ୍ର ଦାସ ଘଟଣାସ୍ଥଳକୁ ଯାଇ ତଦନ୍ତ କରିବା ପରେ ପ୍ରାୟ ୫-୬ ଫୁଟ ବଡ଼ ନାଗ ସାପ ଥିବା ଜାଣିବାକୁ ପାଇଥିଲେ ।
